## Indústria subvencionarà fins al 40 % de les inversions de les pimes en municipis de la Comunitat Valenciana en risc de despoblament

*** El director general d’Indústria s’ha dirigit per carta als ajuntaments dels 178 municipis amb problemes demogràfics per a col·laborar en la difusió d’estes ajudes
* Manuel Rosalén defén “que són un instrument per al restablir l’equilibri poblacional i enfortir l’Estratègia de reindustrialització que el Consell aprovarà en el primer semestre de l’any”**

La Conselleria d’Innovació, Indústria, Comerç i Turisme que dirigix Nuria Montes subvencionarà fins al 40 % de les inversions que les xicotetes i mitjanes empreses (pimes) del sector industrial facen en municipis de la Comunitat Valenciana en risc de despoblació.

Amb l’objectiu de donar a conéixer esta línia d’ajudes, el director general d’Indústria, Manuel Rosalén, s’ha dirigit per escrit als ajuntaments dels 178 municipis en risc de despoblament, una xifra que representa la tercera part del total de localitats de la Comunitat Valenciana.

Segons Rosalén, “esta línia de subvencions està concebuda com un instrument per a contribuir a restablir l’equilibri poblacional de la nostra Comunitat, però també per a enfortir l’Estratègia de reindustrialització que el Consell té previst aprovar en breu per al període 2014-2018.”

Dins d’esta Estratègia s’ha establit una subvenció màxima del 30 % per a les inversions que facen les pimes industrials en qualsevol punt del territori excepte en els municipis en risc de despoblació, on s’ha augmentat fins al 40 %.

El director general d’Indústria ha explicat que “l’objectiu de les ajudes és respondre als reptes que es deriven dels continus canvis tecnològics, l’impacte dels quals és global, i davant dels quals cal respondre perquè cap dels territoris de la Comunitat Valenciana quede arrere”.

A més, Manuel Rosalén, en el seu escrit als ajuntaments en risc de despoblament, ha oferit “col·laboració entre les diferents administracions per a fomentar la inversió industrial amb la divulgació d’estes ajudes entre les pimes industrials de cada comarca.”

**Fins a 200.000 euros de subvenció**

El pressupost global d’esta línia de subvencions en règim de concurrència competitiva ascendix a 48.300.000 euros, amb un màxim de 3.450.000 euros per a cada un dels 14 sectors industrials presents a la Comunitat Valenciana, entre els quals es troben el tèxtil, plàstic, metal·lomecànic, ceràmica, cuir i calçat, valorització de materials, fabricació d’envasos i embalatge, química, paper i arts gràfiques, marbre, pedra natural i àrids, fusta i mobles, joguet, biotecnologia i automoció.

Les actuacions subvencionables seran les que suposen una millora de la competitivitat industrial mitjançant la creació d’un nou establiment industrial, l’ampliació o millora d’un establiment existent o la diversificació de la producció o canvis essencials en els processos productius en funcionament.

El pressupost mínim subvencionable dels projectes d’inversió industrial serà de 20.000 euros i l’ajuda màxima que podrà rebre cada empresa beneficiària no superarà els 200.000 euros.

A més, les inversions han de posar-se en marxa entre l’1 de gener i el 4 de novembre d’enguany.

Finalment, la presentació de sol·licituds per a estes ajudes serà telemàtica. El termini està obert des de la segona setmana d’este mes de febrer i la seua justificació s’ha de fer, també telemàticament, fins al 4 de novembre.

Fecha: 14/02/2024